ORDE do 27 de xaneiro de 2006 pola que se lle autoriza a supresión dos ciclos formativos de grao superior de secretariado e desenvolvemento de aplicacións informáticas ao centro privado Castelao da Coruña, e se lle autoriza o ciclo formativo de grao medio de explotación de sistemas informáticos.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/02/2006

Examinado o expediente presentado polo centro privado Castelao da Coruña, en que solicita a supresión dos ciclos formativos de grao superior de secretariado e o de desenvolvemento de aplicacións informáticas, e autorización para o ciclo formativo de grao medio de explotación de sistemas informáticos.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria da Coruña, que o remite cos informes correspondentes.
Vistos a Lei 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro, de calidade da educación (BOE do 24 de decembro); o Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral (BOE do 10 de decembro); o Real decreto 777/1998 (BOE do 8 de maio) polo que se desenvolven determinados aspectos da ordenación da formación profesional no ámbito do sistema educativo; o Real decreto 497/2003 (BOE do 24 de abril) polo que se establece o título de técnico en explotación de sistemas informáticos; a Orde do 21 de decembro de 1999 (DOG do 31 de xaneiro) pola que se regulan determinados aspectos relativos á autorización de centros privados exclusivos de formación profesional específica; o Decreto 296/1999 (DOG do 18 de novembro) polo que se desenvolven determinados aspectos dos currículos dos ciclos formativos de formación
profesional específica na Comunidade Autónoma de Galicia; o Decreto 133/1995, do 10 de maio (DOG do 22 de maio), sobre autorización de
centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Suprimir os ciclos formativos de grao superior de secretariado e desenvolvemento de aplicacións informáticas.
Segundo.-Autorizar o ciclo formativo de grao medio de explotación de sistemas informáticos, quedando a composición resultante segundo se especifica no anexo.
Terceiro.-Antes da posta en funcionamento das ensinanzas que se autorizan, a Delegación Provincial da Consellería de Educación e Ordenación Universitaria, despois do informe da Inspección Educativa, aprobará expresamente a relación de persoal que impartirá docencia no devandito centro, así como o equipamento adecuado.
Cuarto.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala esta orde.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 27 de xaneiro de 2006.
Laura Sánchez Piñón
Conselleira de Educación e Ordenación
Universitaria
ANEXO
Provincia: A Coruña.
Localidade: A Coruña.
Concello: A Coruña.
Enderezo: r/ Sinforiano López, 43.
Código do centro: 15032005.
Denominación: centro privado Castelao.
Titular: Mª Carmen y Mª Concepción Amor Alonso.
Composición resultante:
Quenda de mañá:
1 ciclo formativo de grao superior de administración e finanzas (2 unidades, 20 alumnos/unidade) da familia profesional de administración.
1 ciclo formativo de grao superior de administración de sistemas informáticos (2 unidades, 20 alumnos/unidade), da familia profesional de informática.
Quenda de tarde-noite:
1 ciclo formativo de grao medio de explotación de sistemas informáticos (2 unidades, 20 alumnos/unidade), da familia profesional de informática.
1 ciclo formativo de grao superior de xestión comercial e márketing (1 unidade para 20 alumnos), da familia profesional de comercio e márketing.